

**ระเบียบโรงเรียนอนุบาลแห่งมหาวิทยาลัยธรรมศาสตร์**

**ในพระอุปถัมภ์ของ**

**สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์**

**ว่าด้วยกองทุนเพื่อสวัสดิการและการกู้ยืมของผู้ปฏิบัติงานของโรงเรียน** **พ.ศ. ๒๕๕๕**

เพื่อให้ผู้ปฏิบัติงานของ โรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของสมเด็จ พระเจ้าพี่นางเธอ เจ้าฟ้ากัลยาณีวัฒนา กรมหลวงนราธิวาสราชนครินทร์มีสวัสดิการในด้านการเงิน เพื่อใช้ในยามฉุกเฉิน ที่มีความจำเป็นสำหรับชีวิต

อาศัยอำนาจตามมาตรา ๓๑ (๑) แห่งพระราชบัญญัติโรงเรียนเอกชน พ.ศ. ๒๕๕๐ โดยมติของคณะกรรมการบริหารโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้า พี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ในคราวประชุม ครั้งที่ ๑/๒๕๕๕ เมื่อวันที่ ๕ มกราคม ๒๕๕๕ จึงได้ออกระเบียบไว้ ดังต่อไปนี้

ข้อ ๑ ระเบียบนี้เรียกว่า “ระเบียบโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ว่าด้วยกองทุน เพื่อสวัสดิการและการกู้ยืมของผู้ปฏิบัติงานของโรงเรียน พ.ศ. ๒๕๕๕”

ข้อ ๒ ระเบียบนี้ให้ใช้ตั้งแต่วันที่ประกาศเป็นต้นไป

ข้อ ๓ ในระเบียบนี้

“โรงเรียน” หมายถึงโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์

“ผู้ปฏิบัติงานของโรงเรียน” หมายถึง บุคลากรที่ปฏิบัติงานให้กับโรงเรียน ผู้ดำรงตำแหน่ง ทั้งในระดับบริหาร และระดับปฏิบัติการในสังกัดของโรงเรียน ทุกตำแหน่งที่ผ่านการทดลองปฏิบัติหน้าที่แล้ว

“เงินกู้ยืมฉุกเฉิน” หมายถึง เงินที่ผู้ปฏิบัติงานของโรงเรียนผู้ขอกู้ยืมมีความจำเป็นต้องใช้อย่างเร่งด่วน ในด้านสุขภาพ การศึกษา ที่พักอาศัยและเหตุอื่นที่คณะกรรมการพิจารณาเห็นสมควร

“เงินกู้ยืม เพื่อค่ารักษาพยาบาล” หมายถึง เงินที่ผู้ปฏิบัติงานของโรงเรียนผู้ขอกู้ยืมมีความจำเป็นเพื่อชดเชยเงินค่ารักษาพยาบาลที่เกิดจากการเจ็บป่วยหรืออุบัติเหตุที่สำรองจ่ายไปก่อน โดยมีหน่วยงานที่รับผิดชอบจ่ายคืนให้

“เงินสวัสดิการ” หมายถึง เงินสวัสดิการที่จัดสรรให้กับผู้ปฏิบัติงานของโรงเรียน ที่ประสบอุบัติภัยที่คณะกรรมการพิจารณาเห็นสมควร

“กรรมการ” หมายถึงกรรมการกองทุนเพื่อสวัสดิการและการกู้ยืมของผู้ปฏิบัติงานของโรงเรียนอนุบาลแห่งมหาวิทยาลัยธรรมศาสตร์

ข้อ ๔ ให้จัดตั้งกองทุนขึ้นกองทุนหนึ่งเรียกว่า “กองทุนเพื่อสวัสดิการและการกู้ยืมของผู้ปฏิบัติงานของโรงเรียนอนุบาลแห่งมหาวิทยาลัยธรรมศาสตร์” มีวัตถุประสงค์ ดังต่อไปนี้

(๑) เพื่อจัดสรรเป็นเงินกู้ยืมฉุกเฉินแก่ผู้ปฏิบัติงานของโรงเรียน

(๒) เพื่อจัดสรรเป็นเงินกู้ยืมสำหรับค่ารักษาพยาบาลแก่ผู้ปฏิบัติงานของโรงเรียน

(๓) เพื่อจัดสรรเป็นเงินสวัสดิการแก่ผู้ปฏิบัติงานของโรงเรียนที่ประสบอุบัติภัย

(๔) เพื่อจัดสรรเงินสวัสดิการตามวัตถุประสงค์ของผู้บริจาค

ข้อ ๕ รายได้และทรัพย์สินของกองทุน

(๑) รายได้ที่จัดสรรจากงบประมาณรายได้ของโรงเรียน

(๒) เงินหรือทรัพย์สินที่มีผู้บริจาคให้

(๓) รายได้หรือผลประโยชน์ที่ได้มาจากการจัดกิจกรรมหรือการดำเนินการต่าง ๆ ตามวัตถุประสงค์

(๔) รายได้หรือผลประโยชน์จากการลงทุน

(๕) รายได้หรือผลประโยชน์อื่น ๆ

ข้อ ๖รายจ่ายของกองทุน มีดังนี้

(๑) เงินกู้ยืมฉุกเฉินแก่ผู้ปฏิบัติงานของโรงเรียน

(๒) เงินกู้ยืมสำหรับค่ารักษาพยาบาล

(๓) เงินสวัสดิการแก่ผู้ปฏิบัติงานของโรงเรียนกรณีประสบอุบัติภัย

(๔) ค่าใช้จ่ายอื่นตามที่กรรมการพิจารณาเห็นสมควรและสอดคล้องกับวัตถุประสงค์กองทุน

(๕) ค่าใช้จ่ายตามวัตถุประสงค์ของผู้บริจาค

ข้อ ๗ กรรมการกองทุน

ให้มีคณะกรรมการคณะหนึ่งเรียกว่า “คณะกรรมการบริหารกองทุนเพื่อสวัสดิการและการกู้ยืมของผู้ปฏิบัติงานของโรงเรียนอนุบาลแห่งมหาวิทยาลัยธรรมศาสตร์” แต่งตั้งโดยประธานกรรมการบริหารโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์ ประกอบด้วย ผู้อำนวยการโรงเรียนเป็นประธาน ผู้จัดการโรงเรียนเป็นกรรมการ ตัวแทนผู้ปฏิบัติงานของโรงเรียน ๑ คน เป็นกรรมการ และเจ้าหน้าที่การเงิน เป็นเลขานุการ

ให้คณะกรรมการมีวาระการดำรงตำแหน่ง คราวละ ๒ ปี เมื่อครบกำหนดตามวาระหากยังมิได้ มีการแต่งตั้งคณะกรรมการขึ้นใหม่ ให้คณะกรรมการที่พ้นจากตำแหน่งตามวาระนั้น รักษาการในตำแหน่งต่อไปจนกว่าคณะกรรมการที่แต่งตั้งขึ้นใหม่จะเข้ารับหน้าที่

ข้อ ๘ ให้คณะกรรมการมีอำนาจหน้าที่ ดังนี้

(๑) พิจารณาจัดทำงบประมาณประจำปีของกองทุนเสนอต่อคณะกรรมการบริหารโรงเรียนอนุบาลแห่งมหาวิทยาลัยธรรมศาสตร์ ในพระอุปถัมภ์ของ สมเด็จพระเจ้าพี่นางเธอ เจ้าฟ้ากัลยาณิวัฒนา กรมหลวงนราธิวาสราชนครินทร์

(๒) พิจารณาจัดสรรงบประมาณจากเงินกองทุนเพื่อเป็นเงินกู้ยืมฉุกเฉิน

(๓) พิจารณาจัดสรรงบประมาณจากเงินกองทุนเพื่อเป็นเงินกู้ยืมสำหรับค่ารักษาพยาบาล

(๔) พิจารณาจัดสรรงบประมาณจากเงินกองทุนเพื่อเป็นสวัสดิการแก่ผู้ปฏิบัติงานของโรงเรียน

กรณีประสบอุบัติภัย

(๕) กำหนดหลักเกณฑ์ และแนวปฏิบัติในการขอรับการช่วยเหลือของผู้ปฏิบัติงานของโรงเรียนจาก

กองทุน

(๖) กำกับการติดตามการคืนเงินของผู้กู้ยืม

(๗) รายงานผลการดำเนินงานแก่คณะกรรมการบริหารโรงเรียนทุกสิ้นปีงบประมาณ

ข้อ ๙ เงินสวัสดิการในกรณีประสบอุบัติภัยตามที่คณะกรรมการพิจารณาเห็นสมควร ครั้งละไม่เกิน๕,๐๐๐ บาท โดยผู้ปฏิบัติงานของโรงเรียนผู้มีสิทธิขอรับเงินสวัสดิการนี้ต้ องมีผลการปฏิบัติงานอยู่ระดับดีในรอบสุดท้ายที่ประเมิน

ข้อ ๑๐ เงินกู้ยืมฉุกเฉิน ครั้งละไม่เกิน ๑๐,๐๐๐ บาท

(ก) คุณสมบัติของผู้ปฏิบัติงานของโรงเรียนผู้มีสิทธิขอกู้ยืมเงินฉุกเฉิน

(๑) ผลการปฏิบัติงานอยู่ระดับดี ในรอบสุดท้ายที่ประเมิน

(๒) ไม่มีหนี้ค้างชำระกับกองทุนอยู่เดิม

(ข) การชดใช้เงินกู้ยืม

(๑) การจ่ายคืนเงินกู้ยืม หากผู้ปฏิบัติงานของโรงเรียนชำระคืนได้ ภายในระยะเวลา ๓ เดือน นับจากวันที่กู้ยืม ไม่ต้องชำระดอกเบี้ย หากผู้ปฏิบัติงานของโรงเรียนชำระคืนในระยะเวลา เกินกว่า ๓ เดือน นับจากวันที่กู้ยืมจะต้องชำระดอกเบี้ย ร้อยละ ๑ ต่อปี ทั้งนี้การจ่ายคืนเงินกู้ยืมจะต้องชำระให้หมดภายใน ๑ ปีนับจากวันที่กู้ยืม

(๒) การจ่ายคืนเงินกู้ยืมให้จ่ายคืนทุกเดือนตามวงเงินที่ผู้กู้ยืมสามารถผ่อนชำระได้ ทั้งนี้ต้องไม่เกิน ๑ ปี นับจากวันกู้ยืม โดยผู้กู้ยืมต้องยินยอมให้หักจากเงินเดือน/ค่าจ้างที่ได้รับจากโรงเรียน หรือผู้ยืมอาจจ่ายจากเงินส่วนอื่นได้ตามจำนวนที่กำหนด โดยให้ผู้กู้ยืมทำสัญญากับโรงเรียน

ข้อ ๑๑ เงินกู้ยืมสำหรับค่ารักษาพยาบาล วงเงินไม่เกินค่ารักษาพยาบาลที่เกิดจากการเจ็บป่วยหรืออุบัติเหตุที่เบิกจ่ายได้จริงตามใบเสร็จรับเงิน โดยผู้ปฏิบัติงานของโรงเรียนผู้มีสิทธิขอกู้ยืมเงินสำหรับค่ารักษาพยาบาลจะต้องมีผลการปฏิบัติงานอยู่ระดับดีในรอบสุดท้ายที่ประเมิน

การชดใช้เงินกู้ยืมสำหรับค่ารักษาพยาบาล ผู้กู้ยืมต้องจ่ายคืนเงินกู้ยืมทั้งหมดในคราวเดียว ภายใน ๕ วันทำการนับจากวันที่ได้รับเงินคืนจากหน่วยงาน

ข้อ ๑๒ ให้ผู้อำนวยการโรงเรียนเป็นผู้รักษาการให้เป็นไปตามระเบียบนี้

ประกาศ วันที่ มกราคม ๒๕๕๕

(ศาสตราจารย์ ดร. สุรพล นิติไกรพจน์)

ประธานกรรมการบริหารโรงเรียน